Ewasamantên bilih tangsul panancang pandamêling kamelikan punika sampun udhar, nyawa lajêng sagêd uwal, ing ngriku gêsanging Allah ingkang suci lajêng binuka, nalika punika nyawa nama sampun mindhak ing kalimpadanipun, sampun dados mulya lan kadunungan rumaos linangkung, dumugi ing gêgayuhanipun. Manawi kita sampun mangrêtos samukawis ingkang sampun kasorahakên wau, mêsthi badhe têtela ing sumêrêp kita, yèn manusa gêsang ing donya punika, sagêd awor utawi kalih-kalihing atunggil kalihan gêsanging Allah ingkang suci.